संघर्ष समिति का कहना है कि डंपिंग ग्राउंड दो किलोमीटर दूर बने, लेकिन अथॉरिटी का कहना है कि यहां ग़ाज़ीपुर जैसा पहाड़ नहीं बनेगा. अत्याधुनिक तरीक़े से कूड़े का निपटारा किया जाएगा. इससे पहले गुरुवार को सीएम योगी से भी इस मुद्दे पर बातचीत हुई थी. सीएम ने अथॉरिटी के अधिकारियों को रिहाइशी इलाक़े से दो किलोमीटर दूर डंपिंग ग्राउंड बनाने का निर्देश दिया था. हर दिन हज़ारों की तादाद में यहां रह रहे लोग डंपिंग यार्ड के विरोध में प्रदर्शन कर रहे हैं. लोगों का कहना है कि डंपिंग यार्ड की वजह से पूरे इलाक़े में बदबू है, जीना मुहाल हो गया है.